b'\n_START_ARTICLE_\nSlaven Dobrovi\xc4\x87\n_START_SECTION_\n\xc5\xbdivotopis\n_START_PARAGRAPH_\nSlaven Dobrovi\xc4\x87 ro\xc4\x91en je u Zadru 29. kolovoza 1967. godine. Diplomirao je 1993. na Fakultetu strojarstva i brodogradnje Sveu\xc4\x8dili\xc5\xa1ta u Zagrebu, na procesno-energetskom smjeru. Za najbolji studentski rad je 1992. godine Dobio Rektorovu nagradu. Magistrirao je 1998. godine obranom rada pod naslovom \xe2\x80\x9cTehnolo\xc5\xa1ke mogu\xc4\x87nosti sni\xc5\xbeenja sadr\xc5\xbeaja organskih tvari u vodama nekih sjeverno hrvatskih izvori\xc5\xa1ta\xe2\x80\x9d. Doktorirao je 2002. godine obranom disertacije \xe2\x80\x9cAnaliza postupaka razgradnje organskih tvari u vodi primjenom UV zra\xc4\x8denja\xe2\x80\x9d._NEWLINE_Od jeseni 1993. zaposlen je kao znanstveni novak na Zavodu za energetska postrojenja, najprije na projektu \xe2\x80\x9cOtplinjavanje i utjecaj plinova na karakter vode\xe2\x80\x9d, a zatim na projektu \xe2\x80\x9cTehnolo\xc5\xa1ki procesi u sustavu obrade voda\xe2\x80\x9d. Od 2002. godine istra\xc5\xbeiva\xc4\x8d je na projektu \xe2\x80\x9cIstra\xc5\xbeivanje procesa tehnolo\xc5\xa1ke obrade voda\xe2\x80\x9d, a isto tako i savjetnik na projektu \xe2\x80\x9cProblematika unosa alohtonih organizama brodovima\xe2\x80\x9d Ministarstva znanosti i tehnologije RH. Od 2007. godine kao istra\xc5\xbeiva\xc4\x8d sudjeluje u znanstvenom projektu \xe2\x80\x9cEkolo\xc5\xa1ka prihvatljivost i u\xc4\x8dinkovitost suvremenih postupaka u obradi voda\xe2\x80\x9d._NEWLINE_Glavna podru\xc4\x8dja znanstvenog interesa uklju\xc4\x8duju podru\xc4\x8dje voda (napredni oksidacijski procesi, dezinfekcija te obrada brodskih balastnih voda) i za\xc5\xa1tita okoli\xc5\xa1a, posebno razvoj i primjena ekolo\xc5\xa1ki zasnovanih sustava gospodarenja otpadom. Od sije\xc4\x8dnja 2010. imenovan je voditeljem Katedre za in\xc5\xbeenjerstvo vode i okoli\xc5\xa1a Fakulteta. Iste godine izabran je u izvanrednog profesora na Fakultetu strojarstva i brodogradnje._NEWLINE_Godine 2011. dobitnik je Medalje za posebne zasluge na unaprje\xc4\x91enje rada, razvoja i promociju Fakulteta strojarstva brodogradnje Sveu\xc4\x8dili\xc5\xa1ta u Zagrebu. \xc4\x8clan je radne grupe za odobravanje tehnologija obrade vodenog balasta i certifikaciju brodova Nacionalnog foruma za provedbu projekta \xe2\x80\x9cGloBallast Partnerstvo 2007.\xe2\x80\x932012\xe2\x80\x9d._NEWLINE_\xc4\x8clan je "International Water Association" (IWA), "Hrvatskog dru\xc5\xa1tva za za\xc5\xa1titu voda i mora" i "Hrvatske gorske slu\xc5\xbebe spa\xc5\xa1avanja". Osim hrvatskoga govori i engleski i francuski._NEWLINE_O\xc5\xbeenjen je suprugom Agnezom s kojom ima sedmero djece. Prakti\xc4\x8dni je vjernik katolik.'